ໃນຂອບເຂດການຢ້ຽມຢາມ ອິນເດຍ ຢ່າງເປັນທາງການ, ຕອນຄ່ຳວັນທີ 9/12, ທ່ານນາງປະທານສະພາແຫ່ງຊາດ ຫງວຽນທິກິມເງິນ ໄດ້ເຈລະຈາກັບທ່ານນາງ Sumitra Mahajan, ປະທານສະພາຕ່ຳ ອິນເດຍ. ທ່ານນາງປະທານສະພາແຫ່ງຊາດ ຫງວຽນທິກິມເງິນ ໄດ້ສະເໜີໃຫ້ 2 ປະເທດຜັນຂະຫຍາຍຂໍ້ຕົກລົງຮ່ວມມືທີ່ໄດ້ລົງນາມຢູ່ແລ້ວ (ບົດບັນທຶກຊ່ວຍຈຳກ່ຽວກັບການຮ່ວມມືປ້ອງກັນປະເທດ 2 ຝ່າຍ, ຖະແຫຼງການວິໄສທັດລວມ ກ່ຽວກັບການພົວພັນປ້ອງກັນປະເທດ ຫວຽດນາມ - ອິນເດຍ ໄລຍະ 2015 – 2020) ຢ່າງມີປະສິດທິຜົນ, ນຳການພົວພັນດ້ານປ້ອງກັນຊາດ - ປ້ອງກັນຄວາມສະຫງົບກາຍເປັນເສົາຄ້ຳໜັກແໜ້ນໃນການພົວພັນຄູ່ຮ່ວມມືຍຸດທະສາດຮອບດ້ານລະຫວ່າງ 2 ປະເທດ.
ທ່ານນາງ Sumitra Mahajan ແລະ ທ່ານນາງ ຫງວຽນທິກິມເງິນ
ທ່ານນາງປະທານສະພາແຫ່ງຊາດ ຫງວຽນທິກິມເງິນ ຖືວ່າ: ໄລຍະຈະມາເຖິງ, 2 ຝ່າຍ ເພີ່ມທະວີການສົມທົບກັນໃນວຽກງານຕິດຕາມກວດກາ, ຊຸກຍູ້ການປະຕິບັດຂໍ້ຕົກລົງຂັ້ນສູງທີ່ບັນລຸໄດ້ຢ່າງມີປະສິດທິຜົນ, ພິເສດແມ່ນບັນດາເສົາຄ້ຳການເມືອງ, ເສດຖະກິດ, ປ້ອງກັນຊາດປ້ອງກັນຄວາມສະຫງົບ, ການຄ້າ ການລົງທຶນ…
ທ່ານນາງປະທານສະພາຕ່ຳ ອິນເດຍ Sumitra Mahajan ຢັ້ງຢືນວ່າ ອິນເດຍ ຍາມໃດກໍ່ສະໜັບສະໜູນທັດສະນະຂອງ ຫວຽດນາມ ກ່ຽວກັບບັນຫາທະເລຕາເວັນອອກ, ທຸກໆປະເທດໃນພາກພື້ນຕ້ອງເຄົາລົບສົນທິສັນຍາ ສປຊ ກ່ຽວກັບກົດໝາຍວ່າດ້ວຍທະເລປີ 1982, ຮັກສາສັນຕິພາບ, ສະຖຽນລະພາບຢູ່ທະເລຕາເວັນອອກ.
ແລະກໍ່ໃນວັນດຽວກັນ, ທ່ານນາງປະທານສະພາແຫ່ງຊາດ ຫງວຽນທິກິມເງິນ ໄດ້ພົບປະກັບທ່ານນາຍົກລັດຖະມົນຕີ ອິນເດຍ Narendra Modi. ທ່ານນາງປະທານສະພາແຫ່ງຊາດ ຫງວຽນທິກິມເງິນ ຖືວ່າ: 2 ປະເທດຍູ້ແຮງບັນດາມາດຕະການສົ່ງເສີມ, ສ້າງບາດກ້າວບຸກທະລຸໃນການພົວພັນແລກປ່ຽນການຄ້າ, ສ້າງສະພາບແວດລ້ອມອຳນວຍຄວາມສະດວກໃຫ້ແກ່ບັນດານັກລົງທຶນ - ດຳເນີນທຸລະກິດນຳວົງເງິນການຄ້າ 2 ສົ້ນບັນລຸຄາດໝາຍ 15 ຕື້ USD ໃນປີ 2020.
ທ່ານນາຍົກລັດຖະມົນຕີ Narendra Modi ຢັ້ງຢືນຄືນໃໝ່ວ່າ ອິນເດຍ ສະໜັບສະໜູນເລື່ອງເຈລະຈາ ແລະ ແກ້ໄຂບັນດາບັນຫາຂັດແຍ້ງບົນທະເລໂດຍສັນຕິວິທີ, ບົນພື້ນຖານກົດໝາຍສາກົນ. ທ່ານນາຍົກລັດຖະມົນຕີ ອິນເດຍ ຢືນຢັນສະໜັບສະໜູນ ບັນດານັກລົງທຶນ ອິນເດຍ ເຂົ້າມາດຳເນີນທຸລະກິດ ຢູ່ ຫວຽດນາມ.
ໃນຂອບເຂດການຢ້ຽມຢາມ ອິນເດຍຢ່າງເປັນທາງການ, ຕອນເຊົ້າວັນທີ 10/12, ທ່ານນາງປະທານສະພາແຫ່ງຊາດ ຫງວຽນທິກິມເງິນ ມີການພົບປະກັບທ່ານ Sonia Gandhi, ປະທານພັກ ຄອງເກດ ອິນເດຍ. ທ່ານນາງປະທານສະພາແຫ່ງຊາດ ຫງວຽນທິກິມເງິນ ເນັ້ນໜັກວ່າ: ຫວຽດນາມ ຫວັງວ່າ ພັກ ຄອງເກດ ອິນເດຍ ດ້ວຍຖານະ ເປັນພັກການເມືອງໃຫຍ່, ມີຜົນສະທ້ອນເລິກເຊິ່ງ, ກ້ວາງຂວາງ, ພ້ອມກັບບັນດາພັກການເມືອງອື່ນໆ ຢູ້ ອິນເດຍ ສືບຕໍ່ສະໜັບສະໜູນການພັດທະນາການພົວພັນຮ່ວມມືກັບ ຫວຽດນາມ ກ່ວາອີກ. ທ່ານນາງປະທານສະພາແຫ່ງຊາດ ຢືນຢັນວ່າ: ພັກກອມມູນິດ ຫວຽດນາມ ຖືເປັນສຳຄັນເລື່ອງປັບປຸງ ແລະ ພັດທະນາການພົວພັນກັບພັກຄອງເກດ ອິນເດຍ ແລະ ສະເໜີໃຫ້ 2 ພັກສືບຕໍ່ເພີ່ມທະວີການພົວພັນຜ່ານຮູບແບບແລກປ່ຽນຄະນະ, ແລກປ່ຽນຂໍ້ມູນຂ່າວສານ, ທາບທາມລະຫວ່າງ 2 ພັກ, ປະກອບສ່ວນຊຸກຍູ້ການພົວພັນຫຼາຍດ້ານລະຫວ່າງ 2 ປະເທດ.
(ແຫຼ່ງຄັດຈາກ VOV)